Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 475/15/8808	Rožňava, 17.8.2015
EEČ : 2-67-188-2015

U Z N E S E N I E

Trestná vec:	obvinený XXXXX 
Prečin:	Týranie blízkej osoby a zverenej osoby podľa § 208 odsek 1 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že v období od júna 2012 do júna 2015 v presne nezistených  dňoch v rodinnom dome v XXXXX č. 15, okr. XXXXX, opakovane spôsoboval poškodenej XXXXX fyzické utrpenie tým, že ju fyzicky napádal údermi rukami, ponižoval tým, že úmyselne urobil neporiadok, ktorý mala poškodená upratať, bezdôvodne odopieral stravu a hlučnou hudbou oddych a spánok, 

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa OR PZ OKP, 2. Oddelenia vyšetrovania v XXXXX sp. zn. ORP-XXXXX zo dňa 24.6.2015 bolo začaté trestné stíhanie  a dňa 7.7. 2015 vznesené obvinenie XXXXX za zločin týrania blízkej osoby a zverenej osoby podľa § 208 ods. 1 písm. a/ Tr. zák. na tom skutkovom základe, ako je to uvedené vo výrokovej časti tohto uznesenia. 
	V priebehu vyšetrovania, predovšetkým zo znaleckého posudku znalcov z odboru psychiatrie bolo zistené, že obvinený trpí ťažkou duševnou poruchou s názvom: Reziduálna schizofrénia s defektom osobnosti. Jedná sa o chorobu trvalú, nevyliečiteľnú s trvalým postihnutím intelektu. V čase páchania trestného činu nebol schopný rozpoznať protiprávnosť svojho konania a nebol schopný svoje konanie ovládať. Jeho rozpoznávacie a ovládacie schopnosti boli úplne vymiznuté. Obvinený nechápe skutok z ktorého je obvinený a to pre poruchu kontaktu s realitou, ktoré je u neho súčasťou duševnej choroby. Jeho pobyt na slobode je bez psychiatrickej liečby pre spoločnosť nebezpečný. V súčasnosti je hospitalizovaný na psychiatrickom oddelení nemocnice v XXXXX Po prepustení znalci doporučujú uložiť ochranné psychiatrické liečenie ambulantnou formou. 
	Podľa § 215 ods. 1 písm.e/ Tr. por., prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
	Vzhľadom k tomu, že obvinený v čase spáchania trestného činu nebol schopný rozpoznať nebezpečenstvo svojho konania pre spoločnosť a nebol schopný svoje konanie ovládať, bolo potrebné trestné stíhanie zastaviť tak, ako je to uvedené vo výrokovej časti tohto uznesenia. 
	Týmto rozhodnutím nie je dotknuté právo poškodeného na uplatnenie svojich nárokov v občianskoprávnom konaní. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Juraj Lenďák
prokurátor